**Dr. sc. Elmir Sadiković, redovni profesor, predsjednik**

**Dr. sc. Elvis Fejzić, vanredni profesor, član/mentor**

**Dr. sc. Šaćir Filandra, redovni profesor, član**

Sarajevo, 17. 07. 2023.

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 59. tačka m) Statuta Univerziteta u Sarajevu, a u skladu sa odredbama člana 40. Pravila studiranja za treći ciklus studija na Univerziteta u Sarajevu, Senat je, na 59. redovnoj sjednici održanoj 22. 06. 2023. godine, donio Odluku o obrazovanju Komisije za ocjenu radne verzije doktorske disertacije kandidata Jasmina Musića, MA, pod naslovom POLITIČKE IMPLIKACIJE LIBERTANSKE POLITIKE U BOSNI I HERCEGOVINI IZMEĐU DVA SVJETSKA RATA u slijedećem sastavu:

Dr. sc. Elmir Sadiković, redovni profesor, predsjednik

Dr. sc. Elvis Fejzić, vanredni profesor, član/mentor

Dr. sc. Šaćir Filandra, redovni profesor, član

U skladu sa članom 41. Pravila studiranja za treći ciklus studija na Univerzitetu u Sarajevu, dana 06. 07. 2023. godine zakazana je i održana prezentacija radne verzije projekta doktorske disertacije doktorskog kandidata Jasmina Musića. Nakon što su članovi Komisije saslušali sadržajno i uvjerljivo izlaganje doktoranta Jasmina Musića o radnoj verziji doktorske disertacije, Komisija je izrazila zadovoljstvo i nije imala sugestija za izmjene te je tako ta verzija prihvaćena kao finalna. Radna verzija doktorske disertacije upućena je potom na softversku provjeru za detekciju plagijarizma na Univerzitet u Sarajevu, a Komisija je nakon toga izvršila uvid u obavljenu provjeru i prihvatila rezultat provjere bez korekcija. Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

1. **Biografski podaci o kandidatu**

Jasmin Musić rođen je 10. marta 1992. godine u Prijedoru. Osnovnu školu i Gimnaziju završio je u Ključu. Zvanje diplomiranog politologa stekao je 2013. na Fakultetu političkih nauka Univerziteta u Sarajevu, gdje je završio i drugi ciklus studija politologije 2015. godine te stekao zvanje magistra politologije. Na oba studijska ciklusa bio je najbolji student u svojoj generaciji, za što je dobio Povelju Univerziteta u Sarajevu. Tokom studiranja bio je angažiran u svojstvu demonstratora na nekoliko predmeta na prvom ciklusu studija, a dao je veliki doprinos radu i djelovanju Asocijacije studenata Fakulteta političkih nauka (SPONA). Stipendiran je od strane Općine Ključ, Vlade Unsko-sanskog kantona i Fondacije Konrad Adenauer (KAS) tokom studija. Od 2017. godine student je interdisciplinarnog doktorskog studija – na istraživačkom polju politologija – na Fakultetu političkih nauka Univerziteta u Sarajevu.

Po završetku drugog ciklusa studija, zasnovao je radni odnos u Vladi Unsko-sanskog kantona, gdje je bio angažiran u svojstvu savjetnika premijera Vlade USK-a. Od 2013. godine član je Stranke demokratske akcije, unutar koje je obnašao dužnosti od najnižeg nivoa stranačkog organiziranja do pozicije predsjednika Kantonalne organizacije SDA USK-a, a tu funkciju i trenutno obavlja. Član je Glavnog odbora SDA. Na općim izborima 2018. godine osvojio je mandat u Skupštini USK-a te obavljao funkciju predsjednika Kluba poslanika SDA. Nakon osvajanja novog mandata u Skupštini USK-a, na općim izborima 2022. godine, izabran je za predsjedavajućeg Skupštine Unsko-sanskog kantona.

Sudjelovao je na nizu predavanja, okruglih stolova i drugih vidova neformalne edukacije o pitanjima političkih sistema, partijske politike, omladinske politike i aktivizma, socijalne osjetljivosti i političke komunikacije, od kojih se posebno ističu sljedeći: Program podrške demokratskim procesima – Klub mladih parlamentaraca (2020.); Program Političke škole Vijeća Evrope (2016.); Jednogodišnji program Političke akademije SDA (2015.); Programi Konrad Adenauer Fondacije u okviru stipendiranja (2015.); Konferencija „Vizije i ideje studenata političkih nauka u Bosni i Hercegovini“ (2014.); Studentska NATO model konferencija, Atlantska inicijativa – Sarajevo (2013.). Oženjen je i otac je dvoje djece.

1. **Prikaz sadržaja doktorske disertacije**

Doktorska disertacija pod nazivom *„Političke implikacije libertanske politike u Bosni i Hercegovini između dva svjetska rata“* sastoji se iz uvodnih smjernica, koncepcijsko-metodološkog okvira koji reprezentira prvi dio u doktorskom istraživanju, šest posebnih teorijsko-istraživačkih dijelova, tematskog intervjua sa članovima akademske zajednice sastavljenog od tri priloga, zaključnih razmatranja i literature. Popis korištene literature obuhvata 173 bibliografske jedinice, a kandidat je koristio veliki broj primarnih bibliografskih izvora – u skladu sa odobrenom temom doktorske disertacije iz oblasti historije političke misli – što daje posebnu vrijednost ovom doktorskom istraživanju. Doktorska disertacija ima 224 stranica.

Prvi dio doktorske disertacije – nosi naziv „*Koncepcijsko-metodološki okvir*“ – uključuje izvrsno elaborirane osnovne postavke metodologije istraživanja, što uostalom doktorska disertacija kao naučni rad i zahtijeva. Kandidat je adekvatno koncipirao – u skladu sa priznatim naučnim kriterijima u društvenim naukama i odobrenom temom doktorske disertacije – problem i predmet istraživanja, ciljeve istraživanja, hipoteze i indikatore te metode istraživanja, zatim selektirao i postavio kategorijalno-pojmovni sistem, pri čemu je vrlo meritorno ukazao na polazna saznanja o istraživanju, postavio fundamentalna istraživačka pitanja i dao projekcije mogućih odgovara u datom istrživačkom kontekstu. S tim u vezi, projekt doktorske disertacije postavljen je, kada je u pitanju teorijska i metodološka osnova, u skladu sa svim zahtjevima i uzusima primijenjenog politološkog istraživanja iz oblasti historije političke misli u međuratnoj Bosni i Hercegovini.

Drugi dio istraživanja pod naslovom „*Temeljni politički orijentiri i pojmovi: emancipatorska politika, država i demokratija*“ koncentrira se na teorijsko poimanje i analizu ključnih pojmova u doktorskoj disertaciji. Istraživanje provedeno na temu političke implikacije libertanske politike u Bosni i Hercegovini između dva svjetska rata predstavlja sistematičan pregled društveno-političkog konteksta i državno-pravnog okvira u kojem je prebivala Bosna i Hercegovina u međuratnom periodu. Poseban akcenat stavljen je na elaboriranje različitih značenja libertanske i emancipatorske politike, koja ima izražen prosvjetiteljski i humanistički karakter, pri čemu su navedene i objašnjene njene temeljne atribucije, sadržaj i ciljevi. S obzirom da je humusno tlo za praktičnu primjenu i afirmaciju libertanskih ideja, uzmimo, bilo je nužno izvršiti temeljitu analizu demokratske vladavine, kako bi bilo moguće identificirati veze emancipatorskog aktiviteta i demokratske politike, što je kandidat uspješno realizirao. Imajući u vidu da se svaka praktična politika etablira u miljeu državnih poslova, nezavisno od toga da li se radi o demokratskom ili autokratskom modalitetu vlasti, a što direktno utiče na političku prirodu i strukturu države, bilo je potrebno prezentirati najznačajnija teorijska poimanja države u politologiji, kako bi se mogli ostvariti adekvatni spoznajni uvidi u karakter državne vlasti u prvoj jugoslavenskoj državi.

Treći dio doktorske disertacije ima naziv „*Politički kontekst i društvene prilike u međuratnoj Bosni i Hercegovini*“, a tretira prije svega bitna i kontroverzna kontekstualna pitanja u prvoj jugoslavenskoj državi, čiji je sastavni dio tada bila i Bosna i Hercegovina. S tim u vezi, detaljno su elaborirani politički kontekst i društvene prilike u međuratnoj Bosni i Hercegovini, s posebnim naglaskom na ustavno-pravni i politički poredak prve jugoslavenske države, koji je imao centralističko-hegemonistički karakter sa dominirajućom ulogom monarhijske vlasti. Kako bi se ostvario adekvatan uvid u ambijent i okolnosti u kojima su djelovale tadašnje političke reprezentacije i elite, analitički fokus je svjesno stavljen na prirodu političkog pluralizma u periodu između dva svjetska rata, a on je uveliko bio samo prividna simulacija i politička fikcija. Uz to, istaknuti su brojni primjeri tadašnjeg sindikalnog aktiviteta i općenito uticaja na praktičnu politiku, a temeljem čega su detektirane i veze tih aktera sa emancipatorskim i progresivnim snagama na lijevom političkom spektru.

U četvrtom dijelu doktorskog istraživanja „*Konzervativna politika i emancipatorski svjetonazor u Bosni i Hercegovini (1918-1941)*“ i petom dijelu „*Progresivna politička ljevica i emancipatorska politika*“ problematizira se i istražuje komplicirani politički spektar – sa izraženim ideološkim razlikama – u prvoj jugoslavenskoj državi, u koju je tada bio integriran i teritorij Bosne i Hercegovine. Prema tome, centralna tema istraživanja su politički akteri na desnici i ljevici kod kojih je, u osnovi, bio vidljiv emancipatorski svjetonazor te progresivne i slobodarske ideje. Kroz njihovu detekciju dodatno je analizirana politika koju propagiraju, kao i vrijednosti koje slijede u političkoj praksi. Primjeri društveno-političkog angažmana određenih intelektualaca, političkih stranaka, listova, radničkih organizacija, nekih pojedinaca iz vjerskih zajednica i studentskih grupa u međuratnom periodu markirani su emancipacijskim idealima i poduhvatima koje, sublimirajući promatrano, daju poseban sjaj u tom kompliciranom i teškom periodu bosanskohercegovačke političke historije. Istraživanje je pokazalo da akteri progresivne politike imaju različite domete djelovanja, drugačije modalitete objektivizacije naprednih ideja, različite vrijednosne okvire i da nemaju isti demokratski potencijal. Zajedničko obilježje djelovanja političkih snaga sa emancipatorskim svjetonazorom, detektiranih u ovom radu, jeste pozitivan odnos prema Bosni i Hercegovini u kontekstu njenog individualiteta, integriteta i državno-pravne historije. Politička djelatnost naprednih i progresivnih elita očituje se prije svega u sferi poimanja ličnih sloboda, radničkih prava, agrarne reforme i saradnje sa državnom vlašću, što je i razumljivo s obzirom na različite ideološke okvire unutar kojih su profilirane emancipatorske politike. Protagonisti libertanske politike u to vrijeme zalažu se u prvom redu za očuvanje i osiguravanje političkog subjektiviteta Bosne i Hercegovine, nacionalne ravnopravnosti i autonomije, multikulturalizma, solidarnosti i socijalne pravde, ali se, uz to, predano suprotstavljaju svim antiprosvjetiteljskim politikama kao što je monarhistički apsolutizam i različiti oblici nacifašizma. Četvrti i peti dio doktorskog istraživanja obuhvataju, također, i ključna neslaganja unutar konzervativnih i ljevičarskih elita u tadašnjoj politici, ali i uticaj tih nesuglasica na praktično provođenje politike i njene ishode.

Šesti dio doktorske disertacije „*Panpolitika kao prijetnja emancipatorskoj politici*“ koncentrira se na različite panpolitičke manifestacije u tadašnjem bosanskohercegovačkom političkom diskursu. Istraživanje je pokazalo da su veća prijetnja za razvoj emancipatorske politike u Bosni i Hercegovini u međuratnom periodu, u odnosu na monarhizam, bili panpolitički projekti inspirirani nacifašističkom paradigmom. Ta politička vizija suprotstavljena je svemu pozitivnom, progresivnom i prosvjetiteljskom, što je plasirano u međuratnom periodu sa lijevog i sa desnog političkog spektra u sferi praktične politike. S jedne strane, takva destruktivna politika dokida osnovna ljudska prava i režira genocidnu politiku te denacionalizira drugačije pojedince i skupine, a s druge strane istovremeno osporava svaku mogućnost očuvanja subjektiviteta Bosne i Hercegovine i rigorozno se odnosi prema zagovornicima ideje bosanske autonomije. Jedna od glavnih političkih prijetnji, kojoj su se odlučno usprotivili akteri međuratne bosanskohercegovačke libertanske politike, bio je teritorijalni nacionalizam, oblikovan kroz srpsku i hrvatsku panpolitiku, ali i nacifašističke iracionalne predstave o politici. Nacifašistička koncepcija teritorijalnog nacionalizma bila je ključni uzrok Drugog svjetskog rata, a istovremeno reprezentirala je i primarnu prijetnju emancipaciji i slobodi u tadašnjoj svjetskoj politici.

Sedmi dio doktorskog istraživanja „*Demokratski potencijal emancipatorske politike u međuratnoj Bosni i Hercegovini*“ fokusiran je tematski na detekciju ključnih političkih ideala, koje su promovirali i sakralizirali akteri emancipatorske i libertanske politike u međuratnoj Bosni i Hercegovini. Favoriziranje i preferiranje antimonarhističkog diskursa u bosanskohercegovačkoj politici u periodu prve jugoslavenske države, u osnovi, jedan je od pokazatelja demokratske prakse i aktiviteta, a takav javni angažman uspio je očuvati – uprkos različitim političkim izazovima i prijetnjama – vrijednosti multikulturalizma, tolerancije i ravnopravnosti. Ideja autonomne, multinacionalne i multikulturalne Bosne i Hercegovine uspjela je preživjeti sve diskreditacije i destrukcije u skiciranom periodu bosanskohercegovačke političke historije – treba to posebno naglasiti – prije svega zahvaljujući javnom aktivitetu i beskompromisnom angažmanu aktera libertanske politike u tom periodu, koje u to vrijeme reprezentiraju uglavnom prosvjetiteljski inspirirani intelektualci i politički djelatnici.

U dijelu „*Tematski intervju sa članovima akademske zajednice*“ priložena su tri intervjua sa odabranim akademskim ekspertima i istraživačima čiji su naučni radovi referentni za temu doktorskog istraživanja. Intervjui su realizirani s ciljem dodatne provjere postavljenih hipoteza. U tu svrhu upotrijebljen je nestandardizirani intervju, koji omogućava fleksibilnost u ispitivanju, a čime se osigurava više relevantnih činjenica za istraživanje. Neosporno je da politološki diskurs dominira u analizi libertanske politike u međuratnoj Bosni i Hercegovini, tj. u okviru postavljenog predmeta i problema istraživanja. Ipak, važno je naglasiti da je analiziran vremenski period, koji se odvijao stoljeće prije nastanka ovog istraživanja, zbog čega doktorska disertacija pripada i sferi političke historije. Slijedom toga, članovi akademske zajednice akademik Mirko Pejanović – oblast politologije – prof. dr. Amir Duranović – oblast historije – i dr. Enes. S. Omerović – naučni saradnik Instituta za historiju Univerziteta u Sarajevu – dali su konkretne i sadržajne odgovore na niz pitanja iz politološke i historijske perspektive.

U *zaključnim razmatranjima* kandidat je dao kratak analitički osvrt na realizirano istraživanje i postavljene hipoteze u doktorskoj disertaciji, sa posebnim fokusom na primijenjeni sistem njihovog provjeravanja i dokazivanja, što ima poseban značaj i praktičnu vrijednost u finaliziranju naučnih radova. Kandidat u zaključnim razmatranjima konstatira, uzimajući u obzir rezultate istraživanja i intervjue sa pripadnicima akademske zajednice, da su dva ključna dometa emancipatorskog angažmana u međuratnoj Bosni i Hercegovini, ipak, reprezentirana kroz politiku bosanske autonomije i političko naslijeđe ZAVNOBiH-a. Vrlo heterogena struktura intelektualaca, radnika, političkih djelatnika i boraca sudjelovala je u kreiranju tih slobodarskih dostignuća, pa je samim tim posebno vrijedno uočiti da konvergentno djelovanje sudionika, koji žele dobro Bosni i Hercegovini, njenim narodima i građanima, daje pozitivne rezultate i u najizazovnijim političkim okolnostima, kakve uostalom reprezentira politička diktatura, okupacija i rat. Štaviše, u toj spoznaji je i ono anticipirajuće u ovom doktorskom istraživanju, a to je, recimo, da je multikulturalna, multikonfesionalna, multietnička i demokratska Bosna i Hercegovina društveno-politički aksiom, koji treba čuvati od svih političkih izazova i panpolitičkih prijetnji, jer samo u tom slučaju može biti kompatibilna sa interesima njenih građana.

1. **Mišljenje i prijedlog Komisije**

Doktorska  disertacija Jasmina Musića je originalan i samostalan naučni rad, u koji je kandidat ugradio svoj višegodišnji istraživački napor i trud. Istraživanje se referiralo na različite znanstvene oblasti, discipline i subdiscipline, uključujući historiju političke misli, političke sisteme i režime vlasti, političke ideologije i institucionalnu politiku. U doktorskoj disertaciji kandidat je adekvatno teorijski koncipirao istraživački problem te uspješno implementirao istraživanje i kritičku analizu, koja predstavlja pionirski doprinos u oblasti historije političke misli u Bosni i Hercegovini u periodu između dva svjetska rata. Naučna i društvena opravdanost doktorskog istraživanja je do kraja potvrđena, s obzirom da je kandidat kroz provedenu analizu uspio detektirati i kritički rekonstruirati neka vrlo značajna politička tumačenja, prijedloge i koncepcije tadašnje bosanskohercegovačke intelektualne i političke elite – koristeći primarne bibliografske izvore, predstavke i pisma u implementiranju i finaliziranju istraživanja – te, uz to, uspješno je identificirao esencijalne političke izazove u tom turbulentnom periodu bosanskohercegovačke političke historije, pri čemu je, čak, izvršio komparaciju sa savremenim političkim prijetnjama, koje reprezentiraju evidentan rizik za suverenu državnost Bosne i Hercegovine.

U takav sud nas uvjeravaju istraživačka strast i naučna predanost – koje nedvosmisleno posjeduje kandidat, a što je demonstrirao tokom istraživanja – zbog čega se i jeste tako odlučno upustio u slojevito, komplicirano i višegodišnje doktorsko istraživanje – adekvatno teorijsko-metodološki osmišljeno i koncipirano – pri čemu mu je primarni motiv bio da ponudi originalnu interpretaciju razvoja i uloge libertanske politike u međuratnom periodu bosanskohercegovačke političke historije. Kandidat je u doktorskoj disertaciji, kroz poduzeto istraživanje s ciljem provjeravanja i dokazivanja postavljenih hipoteza, jasno demonstrirao i dokazao da su sljedbenici i promotori libertanske politike u Bosni i Hercegovini između dva svjetska rata – moguće ih je diferencirati po ideološkoj, političkoj i etno-religijskoj identifikaciji – permanentno afirmirali svojim javnim aktivitetom ideju bosanskohercegovačke političke autonomije i štitili njen historijski potvrđeni politički subjektivitet i državnost, što ima posebnu vrijednost, ako se ima u vidu da su ti aksiološki principi bili najviše ugroženi upravo u prvoj jugoslavenskoj državi. Komisija smatra i jednoglasno konstatira da doktorska disertacija Jasmina Musića zadovoljava sve relevantne kriterije znanstvenog rada.

Cijeneći prezentirane karakteristike, obilježja i ocjene, ali i ukupan znanstveni doprinos analiziranog rada, **Komisija predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije** **Jasmina Musića, MA, pod naslovom** **POLITIČKE IMPLIKACIJE LIBERTANSKE POLITIKE U BOSNI I HERCEGOVINI IZMEĐU DVA SVJETSKA RATA.**

**K O M I S I J A**

 **Dr. sc. Elmir Sadiković, redovni profesor, predsjednik**

 **Dr. sc. Elvis Fejzić, vanredni profesor, član/mentor**

 **Dr. sc. Šaćir Filandra, redovni profesor, član**